


**АГЕНЦИЈА ЗА ЗАШТИТА НА ПРАВОТО НА СЛОБОДЕН ПРИСТАП ДО ИНФОРМАЦИИТЕ ОД ЈАВЕН КАРАКТЕР**

**ИЗВЕШТАЈ ЗА ОБВРСКИ ПОВРЗАНИ СО ПРОАКТИВНАТА ТРАНСПАРЕНТНОСТ И АКТИВНОСТИ НА АГЕНЦИЈАТА (ЈАНУАРИ–ЈУНИ 2025)**

**Скопје, август 2025 година**

Слободниот пристап до информации од јавен карактер е еден од основните предуслови за одговорно и транспарентно работење на институциите. Активното учество на граѓаните во политичките процеси и квалитетот на нивното учество во креирањето на јавните политики и носењето на одлуките директно зависи од тоа колку граѓаните се запознаени и информирани за тие процеси. Тие информации ги создаваат и со нив располагаат органите на државната власт и други органи и организации утврдени со закон, органите на општините, градот Скопје и општините во градот Скопје, установите и јавните служби, јавните претпријатија, правни и физички лица што вршат јавни овластувања утврдени со закон и дејности од јавен интерес и политичките партии во делот на приходите и расходите. Поради тоа, овозможувањето на пристап до овие информации е неопходен процес кој води кон демократизација на процесите на креирање на јавни политики и на носење на одлуки кои влијаат врз квалитетот на живеење и општата благосостојба.

Запознавањето со релевантните податоци е од клучно значење за разбирање на работата на институциите и во тој контекст, денес не е можно да се замисли квалитетно учество во процесите на донесување политички одлуки, доколку не постои информираност и увид во работата на јавните институции. Оттука, **Информациите се моќ и кислород на демократијата!!!**

Овој извештај се однесува на надлежностите кои Агенцијата ги има за проактивната транспарентност, во кој се содржани податоците кои ја покажуваат транспарентноста на имателите, преку извршените мониторинзи на органите на државната управа, единиците на локалната самоуправа и јавните претпријатија во надлежност на општините и Владата на РСМ. Извештајот содржи и активности кои согласно надлежностите Агенцијата ги има остварено во периодот јануари-јуни 2025 година.

Агенцијата ги потикнува имателите, информациите од јавен карактер да ги објавуваат проактивно со што ќе обезбедат клучните информации да бидат навремено достапни до граѓаните. Проактивното објавување на информациите од јавен карактер, како законска обврска за имателите, произлегува од членот 10 од Законот за СПИЈК, каде таксативно се наведени 22 категории на информации кои имателите се обврзани да ги објавуваат на своите веб страници. Објавените информации им помагаат на граѓаните подобро да го разберат функционирањето на институциите, нивните права и обврски, начинот на кој што можат да влијаат врз донесувањето на одлуките што се рефлектираат врз нивното секојдневно живеење и работење, како и полесно да им пристапат на услугите што им ги нуди државата. Транспарентноста и пристапот до информациите од јавен карактер се неделиви инструменти во борба против корупцијата.

Агенцијата, во овој извештај ја презентира транспарентноста и отчетноста на институците од јавниот сектор, преку спроведените мониторинзи на нивните веб страници, за тоа колку ги објавуваат задолжителните информации согласно Законот за слободен пристап до информации од јавен карактер.

Спроведени беа мониторинзи на **3** категории иматели, односно на **242** институции, согласно Методологијата за спроведување на мониторинг за проактивно објавување на информации од јавен карактер, и достави до имателите Прашалници, кои се адаптирани според надлежностите на мониторираните иматели. Целта на прашалниците е преку самоевалуација на имателите да се согледа до кој степен имателите ја практикуваат проактивната транспарентност и законските обврски согласно членот 10 од Законот за СПИЈК.

Категориите на иматели кои беа опфатени со мониторинзите беа: Општините и центрите за развој на плански региони, Јавните претпријатија и акционерски друштва во надлежност на општините и Владата на РСМ, Владата, министерствата и органите во состав, согласно Стратегијата за транспарентност (2023-2026).

Проактивната транспарентност подразбира навремено објавување на информациите од јавен карактер од страна на институциите кои тоа го прават по сопствена иницијатива, пред од нив да бидат побарани по усмен, писмен или електронски пат, преку јасни, транспарентни и лесно достапни веб-страници кои ги содржат сите информации од значење за граѓаните. Ваквото проактивно објавување информации придонесува за зајакнување на правото и ѝ овозможува на јавноста правовремено да се запознае со прописите, одлуките, креирањето на политики и други дејствија што се од нивен интерес и истите ги засегаат.

Мониторингот е фокусиран на проверка на категориите на информации што треба редовно да се ажурираат и да се објавуваат на веб-страниците на имателите на информации од јавен карактер согласно одредбите на член 9 и член 10 од Законот за слободен пристап до информации од јавен карактер (ЗСПИЈК). Треба да појасниме дека со мониторинзите, Агенцијата не прави анализа на содржините, односно на квалитетот на објавените информации.

Исто така, треба да се потенцира дека веб страниците на имателите се ажурираат согласно нивните активности и ја имаат својата функција како прв информатор за граѓаните и услугите кои ги даваат.

Агенцијата, во Прашалникот ги вклучи и прашањата на кои имателите требаше да го поместат линкот од веб страната на која ги имаат објавено информациите и е фокусиран на најрелевантните (најважните) три прашања:

1. Дали на веб страната ги имате објавено задолжителните информации од член 10 од Законот за слободен пристап до информациите од јавен карактер со поставување на банер на видливо место и истиот да води до информациитеод јавен карактер?

2. Дали на веб страната ги имате објавено анонимизирано барањата за пристап до информации од јавен карактер за 2023 и 2024 година, заедно со одговорите кои веќе сте ги доставиле до барателот со цел да можат да бидат повторно употребувани од други физички и правни лица без повторно поднесување на барање со иста содржина?

3. Дали ги имате објавено информациите од јавен карактер систематизирано по области, согласно член 10 став 1 точка 22 –“други информации кои произлегуваат од надлежноста и работата на имателот на информацијата” од Законот за слободен пристап до информации од јавен карактер, како што е наведено во Упатството за подобрување на транспарентноста на институциите од јавен сектор?

На секој од мониторираните иматели им беа поставени рокови во кои требаше да ги достават одговорите на прашалниците за самоевалуација , односно да ги пополнат со потребните податоци. До дадените рокови, пополнети прашалници доставија **123 иматели**, или **51%** од **242** имателите до кои беше доставен, и за овие иматели може да се утврди колку е подобрена нивната транспарентност и отчетност, преку спроведената самоевалуација.

* Според категориите на иматели кои ги води Агенцијата на својата веб страна <https://aspi.mk/листа-на-иматели-на-информации/> од **242** иматели кои беа опфатени со мониторинзите одговорени прашалници за самоевалуација **уредно и навремено** доставија и тоа:
* **Општини и Центри за развој на плански региони: од 90 иматели, прашалник доставија 38 иматели**
* **Јавни претпријатија под надлежност на општините и Владата на РСМ: од 43 иматели, прашалник доставија 28 иматели**
* **Владата на РСМ, министерствата и органите во состав: од 109 иматели, прашалник доставија 57 иматели**

Според добиените одговори на Прашалникот за самоевалуација од имателите, во прилог Ви ја доставуваме табелата со сумираните податоци прикажани по бројот на иматели:

|  |  |  |  |  |  |
| --- | --- | --- | --- | --- | --- |
| **Иматели/прашања** | **број на мониторирани иматели** | **одговорени прашалници** | **Дали на веб страната ги имате објавено задолжителните информации од член 10 од законот за слободен пристап до информациите од јавен карактер со поставување на банер на видливо место и истиот да води до информациите од јавен карактер?** | **Дали на веб страната ги имате објавено анонимизирано барањата за пристап до информации од јавен карактер за 2023 и 2024година, заедно со одговорите кои веќе сте ги доставиле до барателот со цел да можат да бидат повторно употребувани од други физички и правни лица без повторно поднесување на барање со иста содржина.** | **Дали ги имате објавено информациите од јавен карактер систематизирано по области, согласно членот 10 став 1 точка 22- други информации кои произлегуваат од надлежноста и работата на имателот на информацијата од законот за слободен пристап до информации од јавен карактер, како што е наведено во упатството за подобрување на транспарентноста на институциите од јавен сектор?** |
| **Општини и Центри за развој на плански региони** | 90 | 38 | 35 | 15 | 74 |
| **ЈП во надлежност на општините и Владата на РСМ** | 43 | 28 | 24 | 14 | 39 |
| **Владата на РСМ, министерствата и органите во состав** | 109 | 57 | 76 | 38 | 96 |
| **вкупно 246** | 242 | **123** | 135 | 67 | 209 |

**Забелешки:**

Вкупниот број на мониторирани имателие 246, меѓутоа кај државните органи постојат 4 иматели кои во моментот на спроведување на мониторингот не можеа да бидат мониторирани, од причини што имателитенемаа веб страници или истите не беа функционални и од тој аспектистите не беа дел од спроведениот мониторинг.

Од 90 иматели од Општини и Центри за развој на плански региони на прашалникот со прикачен линк (**банер/линк Информации од јавен карактер**) одговориле 38 општини или 42,22%.

Од 43 иматели во групата на јавни претпријатија во надлежност на Општините и Владата на РСМ, само 28 одговoриле со прикачен линк или 65,12%.

Од 109 иматели од Владата на РСМ, министерствата и органите во состав повратни информации со прикачен линк доставиле 57 иматели или 52,29%.

**ПРИЛОГ:**

Во прилог на анализата, како додадена вредност, е направен графички приказ на информациите од добиените резултати по категории на иматели

Вкрстената анализа на резултатите од самоевалуацијата покажува значителни разлики во нивото на транспарентност меѓу различните категории иматели на информации. Најголема самоевалуација има кај јавните претпријатија во надлежност на општините и Владата на РСМ со 65,12% додека најниска самоевалуација има кај Единиците на локалната самоуправа со 42,22%. Просекот на спроведената самоевалуција кај сите категории на иматели е 53,21% и имателите ја имаат подобрено својата самоевалуација, во споредба со минатогодишниот извештај, но истата е се уште во рамките на средна транспарентност. Владата на РСМ, министерствата и органите во состав за разлика од минатиот извештај кога имаa добро ниво на транспарентна самоевалуација, овој пат бележат значителен пад.

Овој тренд во нагорна линија е охрабрувачки, но сепак се движи во рамките на средно ниво на транспарентност, што значи дека институциите сè уште имаат значителен потенцијал за развој и зајакнување на процесите на самооценување. Овој пад е особено значаен бидејќи станува збор за институции со најголема одговорност и влијание врз целокупното ниво на транспарентност, што укажува на потребата од итни мерки за враќање и унапредување на постигнатите стандарди.

Податоците покажуваат дека имателите на информации и понатаму најголемо внимание посветуваат на објавувањето на информации систематизирани по области – практика што ја примениле 86,36% од институциите. Овој висок процент укажува дека институциите го препознаваат значењето на структурираното и тематски организирано објавување на информациите, со што овозможуваат полесна достапност и подобра прегледност за корисниците на нивните веб страни.

На второ место, според застапеност, е достапноста на објавените информации преку јасно истакнат линк или банер „Информации од јавен карактер“ на веб-страниците на институциите, што го обезбедиле 55,79% од имателите. Иако ова е над половината од вкупниот број институции, процентот сепак укажува дека речиси секоја втора институција нема видлив и лесен пристап до информациите, што го намалува нивниот практичен ефект за барателите на информации.

Од друга страна, најслаб сегмент е објавувањето на анонимизирани барања и одговори, кои се важни за градење на транспарентност и доверба, бидејќи им овозможуваат на граѓаните да добијат увид во видот на побараните информации и начинот на постапување по нив од страна на имателите. Овој сегмент бележи дополнително влошување: застапеноста опаднала од 32% во минатогодишната анализа на 27,69% годинава. Овој пад укажува на можен недостаток на свест или ресурси за редовно објавување на вакви податоци, но и на потенцијална тенденција институциите да ја сведат транспарентноста на формално исполнување на законските обврски, без да ги искористат дополнителните механизми за јавна отчетност. Просечното ниво на транспарентност за оваа група прашања изнесува 56,61%, што ја позиционира во рамките на „средно ниво на транспарентност“.

Ова укажува дека, иако постојат позитивни примери и напредок во одредени сегменти, системскиот пристап и доследната примена остануваат критични предизвици.

**Проактивна транспарентност по категории на иматели**

Сумираните резултати од спроведените мониторинзи укажуваат дека институции покажуваат просечно ниво на проактивна транспарентност и тоа од 56%. Овој процент, иако претставува благ пораст во однос на претходните мониторинзи, сигнализира дека постои значителен простор за подобрување. Подобрувањето на проактивната транспарентност не е доволно за да се говори за суштинска промена во културата на отвореност, напротив, податоците покажуваат дека институциите и понатаму се соочуваат со предизвици во обезбедувањето конзистентност и систематичност во примената на механизмите за транспарентност. Во таа насока, од клучно значење е имателите на информации не само да ги исполнуваат законските обврски формално, туку да развиваат и интерни стандарди и координирани практики кои ќе овозможат редовна, целосна и разбирлива комуникација со јавноста. Конзистентноста во објавувањето информациите од јавен карактер, но да ја практикуваат меѓуинституционалната размена на податоци, претставуваат важни предуслови за градење доверба и за јакнење на свеста кај граѓаните за значењето на отчетност во работењето на институциите.

Во однос на Владата на РСМ, министерствата и органите во состав, нивото на транспарентност и отчетност и овој пат е оценето со висока проактивна транспарентност, што укажува на одржување на генерално добрата пракса во овој сегмент на правото на пристап до информациите од јавен карактер. Мониторингот покажа дека мнозинството од овие институции постигнуваат многу добра транспарентност, што е позитивен сигнал за институционалната подготвеност да се придржуваат кон принципите на отвореност во своето работење. Сепак, останува препораката на Агенцијата, дека иматели треба да продолжат доследно да ги почитуваат и унапредуваат стандардите за транспарентност и отчетност, бидејќи само преку доследна и проактивна примена на тие стандарди може да се гарантира дека работата на институциите ќе биде целосно достапна и разбирлива за крајните корисници – граѓаните и другите баратели на информации од јавен карактер. Ваквиот пристап не само што го олеснува пристапот до информации, туку и го зајакнува демократскиот капацитет на општеството, градејќи култура на доверба и меѓусебна одговорност.

**АКТИВНОСТИ НА АГЕНЦИЈАТА ВО ПЕРИОДОТ ЈАНУАРИ-ЈУНИ:**

За да ја зголеми транспарентноста, но и работата на институциите во однос на пристапот до информациите од јавен карактер, Агенцијата изготви Анализи за постапувањето на Агенцијата по жалбите примени во периодот од 1 јануари до 30 јуни 2025 година, со посебен осврт на молчењето на управата, Слободниот пристап до информации од јавен карактер во земјите на Западен Балкан: Mолкот на администрацијата како системска пречка за транспарентноста и Споредбена анализа на активната транспарентност за 2021, 2023 и 2025 година на јавните претпријатија во општинска надлежност. Истите се објавени на веб страната на Агенцијата: <https://aspi.mk/analizi/>

Исто така, се спроведоа мониторинзи на веб страните на имателите на информации од јавните претпријатија под надлежност на општините и Владата на РСМ за 2025 година, на државни институции и на општините и центрите за развој на плански региони. Извештаите од истите се објавени на веб страната на Агенцијата, <https://aspi.mk/izvestai/> и сe доставени до имателите со добиените резултати, за нивно запознавање и подобрување на веб страници во однос на активната транспарентност.

Во овој извештаен период, Агенцијата имаше активности како на домашен, така и на меѓународен план. Во организација на канцеларијата на Советот на Европа во Скопје, се одржа тркалезна маса на тема: „Анализа на судската пракса на Управниот суд (2019-2023) и влијанието на Тромсо конвенцијата врз транспарентноста на институциите“, како дел од проектот „Заштита на слободата на изразување и на слободата на медиумите во Северна Македонија (ПРО-ФРЕКС)“, кој е дел од заедничката програма на Европската Унија и Советот на Европа „Horizontal Facility за Западен Балкан и Турција 2023-2026“ (Horizontal Facility III). На тркалезната маса беа презентирани наодите од Анализата на судската пракса на Управниот суд во врска со Законот за пристап до информации од јавен карактер (2019-2023), а која беше изготвена во соработка со Агенцијата за заштита на правото на слободен пристап до информациите од јавен карактер. Анализата е објавена на веб страната: <https://aspi.mk/wp-content/uploads/2025/02/анализа-на-судската-пракса-на-управниот-суд-со-законот-за-слободен-пристап-до-информациите-од-јавен-карактер.pdf>

Започна имплементација на Twinning Light проектот „Поддршка на слободниот пристап до информации – Се издигнуваме заедно“ (14.05.2025 – 18.04.2026), кој Агенцијата ќе го спроведе во соработка со партнери од Германската фондација за меѓународна правна соработка (IRZ) и со финансиска поддршка на делегацијата на Европската Унија во Република Северна Македонија. Овој проект претставува значаен чекор кон унапредување на институционалните капацитети и јакнење на системот за пристап до информациите од јавен карактер.

Агенцијата во соработка со Националниот демократски институт, кој го имплементира Проектот „Заедници со интегритет“, а поддржан од Владите на Швајцарија и Шведска, организираше работилница посветена на подобрување на примената на Законот за слободен пристап до информации од јавен карактер. Службените лица и раководителите на општините: Битола, Боговиње, Гази Баба, Куманово, Струмица и Штип, кои се дел од проектот, со интеракција и активно учество преку практични примери од секојдневната работа во однос на слободниот пристап до информации од јавен карактер, ги усовршија своите знаења за националното законодавство и меѓународните стандарди и потенцираа дека пристапот до информациите се клучна алатка за зголемување на транспарентноста, за поттикнување на соработката, како и активно вклучување на граѓаните во локалните процеси.

На Меѓународната конференција на комесари за информации (ICIC 2025), одржана од 23 до 25 јуни 2025 година во Берлин, Сојузна Република Германија, официјално беше основана новата Европска мрежа за транспарентност и право на информации (ENTRI), во која активен член е и Агенцијата. Во наредниот тригодишен период, со мрежата ќе претседава Германскиот федерален комесар за заштита на податоци и слобода на информации (BfDI), а беше избран и извршен одбор и се усвои Повелбата на Европската мрежа за транспарентност и право на пристап до информации. Агенцијата ја потврдува заложбата на државата за унапредување на транспарентноста и доследно почитување на правото на јавноста да има пристап до информации од јавен карактер. Преку своето активно учество, Северна Македонија станува дел од новата европска иницијатива која има за цел унапредување на регионалната и прекуграничната соработка, јакнење на транспарентноста и зацврстување на механизмите за отчетност на јавните институции.

Во организација на Балканската истражувачка репортерска мрежа (BIRN), на 30 јуни 2025 година се одржа онлајн настанот „Состојбата со слободниот пристап до информации во Западен Балкан – Преглед за 2024 година“,. Настанот беше поддржан од Австриската развојна агенција, а на истиот свое учество зема и директорката на Агенцијата, Пламенка Бојчева. Свои искуства споделија и разменија истражувачките новинари, кои ова право го користат во својата работа, како и претставници на сродните институции од сите шест земји од регионот кои се дел од оваа мрежа. Беа споделени практични искуства во врска со жалбената постапка, надзорните механизми и имплементацијата на правото на слободен пристап до информациите од јавен карактер. Во извештајот на БИРН се истакнува дека Северна Македонија втора година по ред од земјите во регионот, покажува најдобри резултати во имплементацијата на слободниот пристап до информациите од јавен карактер.

Агенцијата континуирано ќе продолжи да работи на поефикасно имплементирање на пристапот до информациите од јавен карактер, во соработка како со имателите, така и со барателите на информации. Им помага на граѓаните подобро да го разберат функционирањето на институциите, нивните права и обврски, начинот на кој што можат да влијаат врз донесувањето на одлуките што се рефлектираат врз нивното секојдневно живеење и работење, како и на имателите, бидејќи поефикасно и подобро ќе управуваат со информациите со кои што располагаат.

Изработиле:

Мелани Ибраими

Оливер Серафимовски